ไฟเขียวเข้ากอช.ได้ลดหย่อนภาษี
ครม.ออกมาตรการหนุน กอช.นำเงินสมทบลดหย่อนภาษีได้ พร้อมปรับเกณฑ์ ธ.ก.ส.จ่ายเงินปันผลนำส่งคลัง
7 ต.ค. 2558

ครม.ออกมาตรการหนุน กอช.นำเงินสมทบลดหย่อนภาษีได้ พร้อมปรับเกณฑ์ ธ.ก.ส.จ่ายเงินปันผลนำส่งคลัง
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบมาตรการทางภาษีเพื่อสนับสนุนกองทุนการออมแห่งชาติ (กอช.) โดยกำหนดให้ผู้มีเงินได้สามารถหักลดหย่อนเงินสะสมเข้า กอช. ในการคำนวณเงินได้สุทธิเพื่อเสียภาษีเงินได้บุคคลธรรมดาตามจำนวนที่จ่ายจริง ในลักษณะการยกเว้นภาษีเงินได้บุคคลธรรมดาสำหรับเงินได้เท่าที่สมาชิกของ กอช. จ่ายเป็นเงินสะสมเข้า กอช. แต่เมื่อรวมกับเงินสะสมในลักษณะทำนองเดียวกันแล้วต้องไม่เกินกว่าจำนวนตามที่ประมวลรัษฎากรกำหนด
นอกจากนี้ ที่ประชุม ครม.ให้ยกเว้นภาษีเงินได้บุคคลธรรมดาสำหรับเงินหรือผลประโยชน์ใดๆ ที่สมาชิกของ กอช.หรือบุคคลซึ่งเป็นสมาชิกของ กอช. ได้แสดงเจตนาไว้แก่ กอช. หรือทายาทของสมาชิกที่ได้รับจาก กอช. ในกรณีที่สมาชิกสิ้นสมาชิกภาพเพราะอายุครบ 60 ปีบริบูรณ์หรือมีกฎหมายกำหนดให้การสิ้นสมาชิกภาพเพราะเหตุอื่น ถือว่าเป็นการสิ้นสมาชิกภาพเพราะอายุครบ 60 ปีบริบูรณ์หรือสิ้นสมาชิกภาพเพราะตาย ให้ยกเว้นภาษีเงินได้บุคคลธรรมดาสำหรับเงินหรือผลประโยชน์ใดๆ ที่สมาชิกของ กอช. ได้รับจาก กอช. ในกรณีที่ทุพพลภาพก่อนอายุครบ 60 ปีบริบูรณ์ และให้ยกเว้นภาษีธุรกิจเฉพาะสำหรับกิจการของ กอช.
“มาตรการส่งเสริมการออมใน กอช.นี้ เป็นส่วนหนึ่งของการดูแลผู้มีรายได้น้อย ซึ่งเป็นการลดความเหลื่อมล้ำทางสังคมทางหนึ่งด้วย” โฆษกประจำสำนักนายกรัฐมนตรี กล่าว
พล.ต.สรรเสริญ กล่าวด้วยว่า ครม.ยังได้อนุมัติตามที่กระทรวงการคลังเสนอให้ยกเลิกมติ ครม. เมื่อวันที่ 29 มิ.ย. 2535 เรื่องหลักเกณฑ์การจ่ายเงินปันผลแก่ผู้ถือหุ้นธนาคารเพื่อการเกษตรและสหกรณ์การเกษตร (ธ.ก.ส.) ซึ่งมีหลักในการจ่ายเงินปันผลให้แก่กระทรวงการคลัง จากเดิมที่เคยกำหนดให้จ่ายโดยการซื้อหุ้นเพิ่มทุน ธ.ก.ส. เปลี่ยนเป็นการจ่ายปันผลในลักษณะเงินนำส่งเข้าคลัง เช่นเดียวกับสถาบันการเงินเฉพาะกิจของรัฐ (ธนาคารรัฐ) แห่งอื่นๆ
ทั้งนี้ เนื่องจากเห็นว่าปัจจุบัน ธ.ก.ส.มีกำไรปีละประมาณ 8,000 ล้านบาท ซึ่งถือว่าเป็นสัดส่วนที่สูงและสามารถดูแลตัวเองได้ ต่างจากอดีตที่ผ่านมาในช่วงปี 2531-2535 ที่มีกำไรปีละ 400-500 ล้านบาท ดังนั้นจึงควรจะจ่ายปันผลเป็นส่งเงินเข้าคลังเพื่อนำไปใช้กิจการอื่นๆ ซึ่งหากมีความจำเป็นต้องเพิ่มทุนก็ค่อยพิจารณาในภายหลัง